वाणिज्य, आपूर्ति तथा उपभोक्ता संरक्षण विभाग

बबरमहल, काठमाण्डौ

बजार अनुगमन तथा अन्य गतिविधि सम्वन्धी जानकारी

२०७६ चैत्र ३ गते सोमवार

२०७६ चैत्र ३ गते विभागबाट खटिएको अनुगमन टोलीले ग्यास स्टोर, आयल स्टोर र खाद्यन्न स्टोर गरी जम्मा १३ वटा व्यापारिक फर्मको अनुगमन गरेको छ । अनुगमनका क्रममा रु २२५००।०० बराबरको खाद्य सामग्री म्याद नाघिएको भेटिएको हुँदा नष्ट गरिएको छ । साथै टोलीले ग्यास मौज्दात र वितरण अवस्थाका सम्वन्धमा विवरणहरु संकलन समेत गरेको छ ।

अन्तराष्ट्रिय उपभोक्ता अधिकार दिवश (मार्च १५, २०२० तदनुसार चैत्र २, २०७६) को मूल समारोह समितिको औपचारिक कार्यक्रम विभागका महानिर्देशक नेत्रप्रसाद सुवेदीको सभापतित्व तथा माननीय मन्त्री लेखराज भट्टको प्रमुख आतिथ्य एवं सचिवद्वय चन्द्रकुमार घिमिरे एवं बैकुण्ठ अर्यालसमेतको समुपस्थितिमा चैत्र २ गते सम्पन्न भएको छ । “उत्पादनमा गुणस्तरीयता, आपूर्तिमा सहजता, उपभोगमा विवेकशीलता” भन्ने मूल नाराका साथ मनाइएको दिवसको उक्त कार्यक्रममा उपभोक्ता अधिकारका क्षेत्रमा क्रियाशील संस्थाहरु, विभिन्न मेडियाकर्मीहरु र १ जना अनुगमनमा संलग्न कर्मचारीलाई सम्मानित गरिएको थियो भने वरिष्ठ हास्य कलाकार किरणकुमार के सिलाई उपभोक्ता हकको प्रवर्द्धनका लागि सद्भावनादूत घोषणा गरिएको थियो ।